هل عندك جواب مقنع عن هذا السؤال الذي طرحه أحد الكتاب:(كيف يمكن أن يُتصور) أن الله خلق مليارات البشر لكي يلعبوا دور الكومبارس في تمثيلية مشهد النهاية فيها أن يدخل المسلمون فقط إلى الجنة؟
هو ليه كل واحد الشيطان يركبه يقوم طالع بجملة جامدة وعامل فيها عفريت الساحة؟  ليه بجد؟  هو كده يعني أحرجني بقى ، وأحرج الديانات كلها ، وإحنا واقفين من هول الصدمة بقى ومش عارفين نرد؟  يا جماعة إحنا مش بنعيد اختراع العجلة والله!  وأنت بتسألني عن جواب مقنع وكأن دا سؤال جامد بقى ويستحق الرد!! عمومًا الشبهة دي أقدم من أن تكون "سؤالًا" يحتاج إلى جواب مقنع!! ، والإجابة عنها موجودة في 8 آيات في المصحف الشريف ، من مطلع سورة الأنبياء!  من زمان خالص!  وَمَا خَلَقْنَا السَّمَاءَ وَالْأَرْضَ وَمَا بَيْنَهُمَا لَاعِبِينَ (16) لَوْ أَرَدْنَا أَن نَّتَّخِذَ لَهْوًا لَّاتَّخَذْنَاهُ مِن لَّدُنَّا إِن كُنَّا فَاعِلِينَ (17) بَلْ نَقْذِفُ بِالْحَقِّ عَلَى الْبَاطِلِ فَيَدْمَغُهُ فَإِذَا هُوَ زَاهِقٌ ۚ وَلَكُمُ الْوَيْلُ مِمَّا تَصِفُونَ (18) وَلَهُ مَن فِي السَّمَاوَاتِ وَالْأَرْضِ ۚ وَمَنْ عِندَهُ لَا يَسْتَكْبِرُونَ عَنْ عِبَادَتِهِ وَلَا يَسْتَحْسِرُونَ (19) يُسَبِّحُونَ اللَّيْلَ وَالنَّهَارَ لَا يَفْتُرُونَ (20) أَمِ اتَّخَذُوا آلِهَةً مِّنَ الْأَرْضِ هُمْ يُنشِرُونَ (21) لَوْ كَانَ فِيهِمَا آلِهَةٌ إِلَّا اللَّهُ لَفَسَدَتَا ۚ فَسُبْحَانَ اللَّهِ رَبِّ الْعَرْشِ عَمَّا يَصِفُونَ (22) لَا يُسْأَلُ عَمَّا يَفْعَلُ وَهُمْ يُسْأَلُونَ (23) ثم إيه المطلوب يعني؟ يعني دلوقتي المطلوب أن واحد بيقول : ربنا دا مش موجود ، وما خلقنيش ، الصدفة اللي كونتني ، ومش هأعبده غير لما يظهر لي بنفسه!  واحد غارق في القبح والقباحة والكفر بالله العظيم ، المفروض يعني أنه يخش الجنة؟  طب ليه؟  إيه المبرر يعني؟  واحد بيقول : ربكم اللي بتعبدوه دا ، اتجوز وخلّف ، ومات ، واتصلب ، واتبهدل.  السؤال هنا : هو كده بيحترم اللي خلقه يعني؟  كده يستاهل يخش الجنة مثلًا؟  ما هو أنا مش فاهم برضه معلش!! واحد كل كلامه ، سب لله وانتقاص منه ومن قدرته ، يوم ما ربنا سبحانه وتعالى الحكم العدل يقرر يعاقبه بذنبه تقول له : معلش يارب ، دا كان كومبارس في تمثيلية هزلية أنت اللي كاتب مشهد النهاية؟ وإيه المطلوب برضه؟  هل المطلوب نقولك أن ربنا ما يعرفش مصائر الناس إما إلى جنة أو نار ونقول أنه "لايعلم" عشان تبقى مش تمثيلية وكومبارس؟  في الكتّاب وإحنا أطفال كنّا بنحفظ سورة الملك ، اللي أولها :  تَبَارَكَ الَّذِي بِيَدِهِ الْمُلْكُ وَهُوَ عَلَىٰ كُلِّ شَيْءٍ قَدِيرٌ (1) الَّذِي خَلَقَ الْمَوْتَ وَالْحَيَاةَ لِيَبْلُوَكُمْ أَيُّكُمْ أَحْسَنُ عَمَلًا ۚ وَهُوَ الْعَزِيزُ الْغَفُورُ ربنا خلقك وخلق الكاتب الفذلوك دا ، عشان يختبر إيمانكم أنتم الاتنين ، ويختبر إيماننا كلنا ، اللي فاكر بقى أن الدنيا دي فسحة وهو جاي يستنظر علينا ويقول أفكاره العظيمة عن الكون والحياة والإله بعيد عن الوحي ، فدا اختياره ماشي ، بس يفضل مسئول عنه ، مش لعب عيال هو! يا جماعة الله يكرمكم ، لما تتكلموا عن رب العالمين احترموا شوية أنكم جهلة ، واحترموا قبل ذلك : مقامه.  مش كل واحد تفّ تفة نيجي إحنا نطلب جواب مقنع وبتاع! (أعذرني لو كنت غضبان شوية ، بس السؤال مستفز جدًا ، وأنا متفهم نيتك تمامًا ، بس الكلام مش موجه ليك شخصيًا بقدر ما هو نفثة مصدور من النمط اللي ماشي في السوشيال ميديا دلوقتي)